  Майя Бывальцева Москваысь Вормон музей Удмуртиын улӥсьёслы «Синий платочек» кырӟанэз тодэ вайыны но флешмобе пыриськыны ӵектӥз. Ужрад Георгий Жуков маршаллэн котырес лыдпусэзлы сӥземын. Со сярысь ужъюртлэн пресс-службаез ивортӥз. Флешмоб Вормонлэн маршалэзлэн Георгий Жуковлэн вордскемез дырысен 125 ар тырмонлы сӥземын. «Синий платочек» кырӟанэз полководец тужгес яратӥз, со «Прощание славянки. Любимые песни маршала Жукова» альбоме пыриз Вормон музейлэн пресс-службаезКырӟанэз ӧнерлыко артистъёс но кырӟаны яратӥсьёс, одӥген но коллективен, пӧртэм арлыдо муртъёс гожтыны быгато. Сое дорын, инкуазьын яке карысь учкымон интыын быдэстыны луэ. Радъясьёс оско, пыриськисьёс лыз кышетэз но уже кутозы шуыса. Роликъёсты 28-тӥ толсурозь музейлэн сайтаз , озьы ик «ВКонтакте» но «Инстаграм» мерлыко вотэсъёсы #СинийПлаточекФлешмоб #МузейПобеды #МаршалЖуков хештегъёсын поттоно. Видео 1 минутозь кыстӥськыны кулэ. Онлайн-флешмоблэн валатэтэныз (положение) но видеолы куронъёсын рос-просгес  тодматскыны луоз.  Устооссэ роликъёсты быръён понна 1-12 толшоре онлайн амалэн куара сётон ортчоз. Вормисьёс музейлэн «Подвиг народа» адӟытонэзъя zoom-экскурсие дунтэк пыриськыны быгатозы. Тужгес яркыт, сюлмысь лэсьтэм ужъёс йылпумъян видеое пырозы, сое Вормон музейлэн сайтаз но мерлыко вотэсъёсысь огинъёсаз вуж Выль аре – 2022-тӥ арын 13-тӥ толшоре – поттозы. «Синий платочек» кырӟан ожлэсь азьвыл гожтэмын ни вал, но калык сое Быдӟым Атыкай ож дыръя яратӥз. Сое вакчи ялкарон вакытъёсы окопъёсын но землянкаосын кырӟаллязы. Текстэз кӧня ке пӧртэм вал, но тужгес тодмо луиз кудзэ Клавдия Шульженко быдэстылӥз. Тодэ вайытом, Удмуртиын улӥсьёс выль ар открыткаос суреданъя «Нарисуй «Ёлку Победы» калыккуспо вожвылъяськонэ пыриськыны быгато.  Тегъёс: Мерлык Ижкар Музей Удмуртия БыдӟымАтыкайож кырӟан  